ΓΡΑΠΤΗ ΕΡΩΤΗΣΗ P-0891/96 υποβολή: Karin Riis-Jψrgensen (ELDR) προς την Επιτροπή (2 Απριλίου 1996)

Θέμα: Στατιστικό σύστημα «Intrastat»

Σύμφωνα με τον κανονισμό Επιτροπής 3046/92 ((ΕΕ L 307, της 23.10.1992, σελ. 72. )) για τα στατιστικά στοιχεία που αφορούν την ανταλλαγή εμπορευμάτων μεταξύ των κρατών μελών, οι επιχειρήσεις της ΕΕ πρέπει να παρέχουν στατιστικά στοιχεία εισαγωγών και εξαγωγών στο Intrastat. Ειδικά για τις μικρομεσαίες επιχειρήσεις (ΜΜΕ) η υποχρέωση αυτή μπορεί έχει ως συνέπεια σημαντικά επιπλέον έξοδα για λογιστικές εργασίες.

Με βάση την κτηθείσα πείρα, προτίθεται η Επιτροπή να επανεξετάσει στο εγγύς μέλλον τις διατάξεις που αφορούν την παροχή στατιστικών στοιχείων στο Intrastat, έτσι ώστε να μειωθεί ο φόρτος των στατιστικών στοιχείων που βαρύνει τις επιχειρήσεις;

Λαμβάνοντας υπόψη τη γενική επιθυμία απλούστευσης των διοικητικών διατυπώσεων που επιβαρύνουν τις ΜΜΕ, γνωρίζει η Επιτροπή τα διοικητικά προβλήματα των επιχειρήσεων αυτών σε ό,τι αφορά την αναγραφή οκταψήφιων κωδικών αριθμών εμπορευμάτων κατά την παροχή στοιχείων στο πλαίσιο μηνιαίων εκθέσεων; Διαβλέπει η Επιτροπή κάποια δυνατότητα να βασίζονται οι στατιστικές του Intrastat σε π.χ. τριμηνιαίες εκθέσεις;

Απάντηση του κ. de Silguy εκ μέρους της Επιτροπής (7 Μαΐου 1996)

Η Κοινότητα και τα κράτη μέλη της καταρτίζουν τις στατιστικές συναλλαγών αγαθών μεταξύ κρατών μελών βάσει του κανονισμού (ΕΟΚ) αριθ. 3330/91 του Συμβουλίου της 7ης Νοεμβρίου 1991 ((ΕΕ L 316 της 16.11.1991. )). Σύμφωνα με τον εν λόγω κανονισμό τέθηκε σε εφαρμογή σε όλα τα κράτη μέλη ένα νέο σύστημα συλλογής στατιστικών στοιχείων για τις ενδοκοινοτικές συναλλαγές αγαθών, που ονομάζεται Intrastat. Το σύστημα Intrastat αντικατέστησε το προηγούμενο σύστημα που βασιζόταν στις τελωνειακές διατυπώσεις και έγγραφα, που καταργήθηκαν την 1η Ιανουαρίου 1993 στο εσωτερικό της Κοινότητας.

Το Intrastat σχεδιάστηκε έτσι ώστε να ελαφρύνει όσο το δυνατόν περισσότερο το φόρτο των επιχειρήσεων, χωρίς ωστόσο να μειώσει την αξιοπιστία των στατιστικών αυτών. Τα δύο τρίτα των υπόχρεων παροχής στατιστικών πληροφοριών απαλλάσσονται από κάθε διατύπωση, χάρη στην εισαγωγή ενός συστήματος στατιστικών κατωφλίων. Οι επιχειρήσεις που πρέπει να εξακολουθήσουν να καταρτίζουν στατιστικές δηλώσεις επωφελήθηκαν από μια σημαντική μείωση του αριθμού των πληροφοριών που πρέπει να παρέχουν σε σχέση με το προηγούμενο σύστημα, τέθηκαν δε στη διάθεσή τους πακέτα λογισμικού για την ηλεκτρονική επεξεργασία των στοιχείων (ηλεκτρονικό έντυπο).

Ωστόσο, οι ελαφρύνσεις αυτές προσκρούουν σε ορισμένους περιορισμούς, ιδίως όσον αφορά την ανάγκη για επίκαιρα και αναλυτικά στοιχεία κατανεμημένα κατά προϊόν και κατά χώρα-εταίρο. Η Επιτροπή σημείωσε, έτσι, ότι ακριβώς οι εκπρόσωποι των επιχειρήσεων, δηλαδή οι επαγγελματικές ομοσπονδίες, είναι εκείνοι που επιμένουν στη διατήρηση μιας πολύ αναλυτικής ονοματολογίας προϊόντων (οκταψήφια συνδυασμένη ονοματολογία) και των μηνιαίων στατιστικών.

Δύο δράσεις που ξεκίνησε πρόσφατα η Eurostat, η Στατιστική Υπηρεσία των Ευρωπαϊκών Κοινοτήτων, ένα σεμινάριο και μια δημοσκόπηση, επιβεβαιώνουν ξανά τις συχνά αντίθετες απόψεις των υπόχρεων παροχής πληροφοριών, αφενός, και των χρηστών, αφετέρου, για το Intrastat. Η Επιτροπή προσπαθεί να βελτιστοποιήσει τη λειτουργία του συστήματος Intrastat και συνεχίζει τις προσπάθειές της για την απλούστευση του έργου των υπόχρεων παροχής πληροφοριών, ιδίως για τις μικρομεσαίες επιχειρήσεις (ΜΜΕ). Στο πλαίσιο μιας πρόσφατης πρωτοβουλίας για την απλούστευση της νομοθεσίας που αφορά την εσωτερική αγορά, εγκρίθηκε το σύστημα Intrastat ως δοκιμαστικό (πιλοτικό) σχέδιο και θα προταθούν σειρά συγκεκριμένων απλουστευτικών μέτρων του συστήματος (σχετικά με την ονοματολογία των προϊόντων, τον τρόπο μεταφοράς, τη στατιστική τιμή), τα οποία θα τεθούν γρήγορα σε εφαρμογή.